Komission päätös,

tehty 22 päivänä joulukuuta 2003,

luvan antamisesta jäsenvaltioille toteuttaa väliaikaisesti Egyptiä koskevia kiireellisiä toimenpiteitä Pseudomonas solanacearum (Smith) Smith -taudinaiheuttajan leviämisen estämiseksi

(tiedoksiannettu numerolla K(2003) 4956)

(2004/4/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon kasvien tai kasvituotteiden haitallisten organismien yhteisöön kulkeutumisen ja siellä leviämisen estämiseen liittyvistä toimenpiteistä 8 päivänä toukokuuta 2000 annetun neuvoston direktiivin 2000/29/EY(1), sellaisena kuin se on viimeksi muutettuna komission direktiivillä 2003/47/EY(2), ja erityisesti sen 16 artiklan 3 kohdan,

sekä katsoo seuraavaa:

(1) Jos jäsenvaltio katsoo, että tumman rengasmädän aiheuttajan, Pseudomonas solanacearum (Smith) Smith -taudinaiheuttajan välitön kulkeutumisvaara sen alueelle kolmannesta maasta on olemassa, se voi väliaikaisesti toteuttaa tarvittavia lisätoimenpiteitä suojautuakseen kyseiseltä vaaralta.

(2) Pseudomonas solanacearum (Smith) Smith -taudinaiheuttajan esiinnyttyä jatkuvasti Egyptistä peräisin olevissa perunoissa neljä jäsenvaltiota (Ranska, Suomi, Espanja ja Tanska) toteutti vuonna 1996 toimenpiteitä pannakseen täytäntöön Egyptistä peräisin olevien perunoiden tuontikiellon tavoitteenaan varmistaa tehokkaampi suoja sitä vastaan, että Pseudomonas solanacearum (Smith) Smith -taudinaiheuttaja kulkeutuisi Egyptistä niiden alueelle.

(3) Komissio teki tämän vuoksi 3 päivänä toukokuuta 1996 päätöksen 96/301/EY(3) luvan antamisesta jäsenvaltioille toteuttaa väliaikaisesti Egyptiä koskevia lisätoimenpiteitä Pseudomonas solanacearum (Smith) Smith -taudinaiheuttajan leviämisen estämiseksi. Päätöstä on viimeksi muutettu päätöksellä 2002/903/EY(4).

(4) Päätöstä 96/301/EY tehostettiin lukuisilla muutospäätöksillä. Egyptistä peräisin olevien perunoiden tuonti yhteisöön sallittiin ainoastaan siinä tapauksessa, että perunat olivat peräisin kasvinsuojelutoimenpiteitä koskevan FAO:n kansainvälisen standardin (FAO International Standard for Phytosanitary Measures Part 4: Pest Surveillance - Requirements of the Establishment of Pest-Free Area) mukaisesti vahvistetuilta kasvintuhoojista vapailta alueilta.

(5) Tuontikaudella 2002/2003 Pseudomonas solanacearum (Smith) Smith -taudinaiheuttajaa havaittiin useaan otteeseen, ja Egypti itse päätti kieltää 24 päivästä maaliskuuta 2003 alkaen egyptiläisten perunoiden viennin yhteisöön.

(6) Edellä mainituista syistä komissio teki aloitteen tarkastusmatkasta Egyptiin. Jäsenvaltioiden asiantuntijaryhmä lähti tarkastusmatkalle elokuussa 2003, ja sen tehtävänä oli suorittaa yhteisöön vietäviksi tarkoitettujen perunoiden tuotantoa ja kaupan pitämistä varten laaditun nykyisen valvonta- ja seurantajärjestelmän tekninen tarkastus.

(7) Tarkastusmatkan tulokset arvioitiin. Komission mielestä perunaerien silmämääräinen tarkastus, joka tehdään egyptiläisessä satamassa välittömästi ennen niiden vientiä Egyptistä, on suoritettava aikaisempaa huolellisemmin.

(8) Kun tehdään ilmoitus, joka koskee Pseudomonas solanacearum (Smith) Smith -taudinaiheuttajasta tehtyä epäiltyä löydöstä, on komission mielestä tarpeen määritellä uudelleen tähän ilmoitukseen liittyvä kasvintuhoojista vapaa alue sen sijaan, että kiellettäisiin täysin tähän ilmoitukseen liittyvältä kasvintuhoojista vapaalta alueelta peräisin olevien perunoiden vienti. Näin ollen "alueen" määritelmää olisi muutettava siten, että se perustuu joko "vyöhykkeeseen" tai "altaaseen".

(9) Tarkastuskertomuksessa esitettyjen päätelmien ja suositusten perusteella voitaisiin sallia tuontikaudeksi 2003/2004 sellaisten Solanum tuberosum L. -perunan mukuloiden tuonti yhteisön alueelle, jotka ovat peräisin Egyptissä sijaitsevilta, edellä mainitun FAO:n kansainvälisen standardin mukaisesti vahvistetuilta kasvintuhoojista vapailta alueilta.

(10) Selkeyden ja edellä esitettyjen perusteiden vuoksi päätös 96/301/EY olisi kumottava ja korvattava tällä päätöksellä.

(11) Tässä päätöksessä säädetyt toimenpiteet ovat pysyvän kasvinsuojelukomitean lausunnon mukaiset,

ON TEHNYT TÄMÄN PÄÄTÖKSEN:

1 artikla

Kielletään Egyptistä peräisin olevien, muiden kuin direktiivin 2000/29/EY liitteessä III olevan A osan 10 kohdan säännösten mukaisesti jo kiellettyjen Solanum tuberosum L. -perunan mukuloiden tuonti yhteisön alueelle.

2 artikla

1. Poiketen siitä, mitä 1 artiklassa säädetään, Egyptistä peräisin olevien Solanum tuberosum L. -perunoiden mukuloiden tuonti yhteisöön sallitaan tuontikaudella 2003/2004 2 kohdassa mainituilta kasvintuhoojista vapailta alueilta, jos kyseisillä alueilla kasvatettuihin mukuloihin sovellettavia ja tämän päätöksen liitteessä säädettyjä toimenpiteitä noudatetaan.

2. Komissio vahvistaa, onko Egyptin kasvintuhoojista vapaat alueet hyväksytty tuontikaudeksi 2003/2004 FAO:n kasvinsuojelutoimenpiteitä koskevan kansainvälisen standardin (FAO International Standard for Phytosanitary Measures Part 4: Pest Surveillance - Requirements for the Establishment of Pest-Free Areas) ja erityisesti sen 2.3 kohdan mukaisesti, ja kokoaa kasvintuhoojista vapaista hyväksytyistä alueista luettelon, johon sisältyy tunnistetiedot pelloista, jotka sijaitsevat edellä mainituilla hyväksytyillä kasvintuhoojista vapailla alueilla. Komissio toimittaa luettelon komitealle ja jäsenvaltioille.

3 artikla

Edellä olevan 2 artiklan säännösten soveltaminen on lopetettava heti, kun komissio on ilmoittanut jäsenvaltioille, että kuudes Pseudomonas solanacearum (Smith) Smith -tapaus on vahvistettu tämän päätöksen liitteessä olevan 2 tai 3 kohdan mukaisesti yhteisöön tämän päätöksen nojalla tuontikaudella 2003/2004 tuoduissa perunaerissä, ja että näiden tapausten on todettu osoittavan, että Egyptin "kasvintuhoojista vapaiden alueiden" määrittely tai Egyptissä tehtävä virallinen valvonta ei riitä estämään Pseudomonas solanacearum (Smith) Smith -taudinaiheuttajan kulkeutumisriskiä yhteisöön.

4 artikla

Tuovan jäsenvaltion on toimitettava komissiolle ja muille jäsenvaltioille ennen 30 päivää elokuuta 2004 tiedot tämän päätöksen perusteella tuoduista määristä ja yksityiskohtainen tekninen kertomus liitteessä olevassa 2 kohdassa tarkoitetuista virallisista tarkastuksista; jokaisesta kasvien terveystodistuksesta on toimitettava jäljennökset komissiolle. Jos kyseessä on liitteessä olevassa 4 kohdassa tarkoitetun epäillyn tai vahvistetun löydöksen ilmoittaminen, kyseisen ilmoituksen mukana on oltava kasvien terveystodistusten ja niiden liitteenä olevien asiakirjojen jäljennökset.

5 artikla

Jäsenvaltioiden on tarkistettava, että toimenpiteet, jotka ne ovat toteuttaneet tarkoituksena suojella itseään Pseudomonas solanacearum (Smith) Smith -taudinaiheuttajan maahankulkeutumista ja leviämistä vastaan, täyttävät 1, 2 ja 3 artiklan vaatimukset.

6 artikla

Kumotaan päätös 96/301/EY.

7 artikla

Tätä päätöstä tarkastellaan uudelleen 30 päivään syyskuuta 2004 mennessä.

8 artikla

Tämä päätös on osoitettu kaikille jäsenvaltioille.

Tehty Brysselissä 22 päivänä joulukuuta 2003.

Komission puolesta

David Byrne

Komission jäsen

(1) EYVL L 169, 10.7.2000, s. 1.

(2) EUVL L 138, 5.6.2003, s. 47.

(3) EYVL L 115, 9.5.1996, s. 47.

(4) EYVL L 312, 15.11.2002, s. 28.

LIITE

Tämän päätöksen 2 artiklan säännösten soveltamiseksi on noudatettava seuraavia kiireellisiä toimenpiteitä direktiivin 2000/29/EY liitteissä I, II ja IV olevassa A ja B osassa perunoille säädettyjen vaatimusten lisäksi, lukuun ottamatta liitteessä IV olevan A osan I jakson 25.8 kohdan vaatimuksia:

1. a) yhteisöön tuotaviksi tarkoitetut perunat on tuotettava pelloilla, jotka sijaitsevat Egyptin hyväksytyillä "kasvintuhoojista vapailla alueilla", jotka komissio on vahvistanut tämän päätöksen 2 artiklan mukaisesti; tällaisten hyväksyttyjen alueiden osalta ja tässä päätöksessä "alueen" määritelmän on perustuttava joko "vyöhykkeeseen" (jo olemassa oleva hallinnollinen yksikkö, joka kattaa joukon "altaita") tai "altaaseen" (keinokasteluyksikkö), ja niiden tunnisteena on yksittäinen virallinen koodinumero;

b) edellä a alakohdassa täsmennetyt perunat on Egyptin osalta:

i) kasvatettava joko suoraan yhteisön alkuperää olevista perunoista tai tällaisista perunoista kasvatetuista perunoista, jotka on tuotettu tämän päätöksen 2 artiklan mukaisesti vahvistetuilla kasvintuhoojista vapailla alueilla ja jotka on virallisesti tarkastettu välittömästi ennen istutusta piilevän tartunnan toteamiseksi neuvoston direktiivissä 98/57/EY(1) säädetyn yhteisön testausjärjestelmän mukaisesti ja jotka on todettu kyseisissä tarkastuksissa vapaiksi Pseudomonas solanacearum (Smith) Smith -taudinaiheuttajasta;

ii) tarkastettava virallisesti pellolla kasvukauden aikana Pseudomonas solanacearum (Smith) Smith -taudinaiheuttajan aiheuttaman perunan tumman rengasmädän oireiden toteamiseksi ja todettava tarkastuksissa vapaiksi näistä oireista; lisäksi on otettava 500 mukulan näyte viittä feddania (= 2,02 hehtaaria) kohti tai 200 mukulaa yhtä feddania (= 0,41 hehtaaria) kohti tai pienemmiltä pelloilta osa näistä määristä mahdollisimman lähellä sadonkorjuuta laboratoriokokeita varten, joissa tehdään inkubointikoe sekä silmämääräinen tutkimus leikkaamalla mukula Pseudomonas solanacearum (Smith) Smith -taudinaiheuttajan aiheuttaman perunan tumman rengasmädän oireiden toteamiseksi; mukulat on todettava näissä tarkastuksissa vapaiksi oireista;

iii) kuljetettava pakkauslaitoksiin, jotka Egyptin viranomaiset ovat virallisesti hyväksyneet käsittelemään ainoastaan vientikaudella 2003/2004 yhteisöön vietäviksi kelpaavia perunoita, ja pakkauslaitokseen saapuessa:

- kunkin kuorma-autolastin mukana on oltava korjuupellolla kuormaan kiinnitetyt asiakirjat, joista ilmenee kuorman alkuperä a alakohdassa täsmennetyn alueen mukaisesti. Nämä asiakirjat on säilytettävä pakkauslaitoksessa siihen asti, kun vientikausi on päättynyt,

- perunat on tarkastettava virallisesti leikatuista mukulanäytteistä Pseudomonas solanacearum (Smith) Smith -taudinaiheuttajan aiheuttaman perunan tumman rengasmädän oireiden toteamiseksi ja todettava näissä tarkastuksissa vapaiksi näistä oireista näytetiheydellä, joka on 70 kilogramman säkeistä tai vastaavista 10 prosenttia säkeistä ja 40 tutkittua mukulaa säkkiä kohti sekä 1 tonnin tai 1,5 tonnin säkeistä 50 prosenttia säkeistä ja 40 tutkittua mukulaa säkkiä kohti. Egyptin toimivaltaisten viranomaisten laatiman luettelon virallisesti rekisteröidyistä pakkauslaitoksista on saavuttava komissioon ennen 1 päivää tammikuuta 2004;

iv) tarkastettava virallisesti säkkien pakkaamisen jälkeen pakkauslaitoksessa mukulanäytteistä Pseudomonas solanacearum (Smith) Smith -taudinaiheuttajan aiheuttaman perunan tumman rengasmädän oireiden toteamiseksi ja todettava näissä tarkastuksissa vapaiksi oireista näytetiheydellä, joka on 2 prosenttia säkeistä erää kohti ja 30 tarkastettua mukulaa säkkiä kohti;

v) tarkastettava satamassa välittömästi ennen niiden vientiä yhteisöön siten, että tarkastuksissa leikataan 200 mukulaa kutakin kasvintuhoojista vapaata aluetta kohti ja että kultakin kasvintuhoojista vapaalta alueelta peräisin olevasta tavaraerästä tarkastetaan vähintään 5 säkkiä;

vi) tarkastettava virallisesti piilevän tartunnan toteamiseksi jokaisesta tavaralähetyksestä otetusta näytteestä; tuontikaudella on otettava vähintään yksi näyte kutakin tavaralähetyksessä edustettua allasta tai vyöhykettä kohti, mutta joka tapauksessa on otettava vähintään viisi näytettä ja toimitettava ne laboratoriokokeisiin direktiivissä 98/57/EY säädetyn yhteisön testausjärjestelmän mukaisesti, ja todettava ne kyseisissä tarkastuksissa vapaiksi Pseudomonas solanacearum (Smith) Smith -taudinaiheuttajasta;

vii) ilmoitettava virallisesti vientivalmistelujen keskeyttämisestä yhteisöön kyseiseltä hyväksytyltä altaalta, jos edellä kohdissa ii, iii, iv, v ja vi tarkoitettujen tarkastusten ja/tai kokeiden perusteella epäillään Pseudomonas solanacearum (Smith) Smith -taudinaiheuttajan esiintymistä, siihen asti, kunnes epäilys Pseudomonas solanacearum (Smith) Smith -taudinaiheuttajan esiintymisestä kumotaan. Samalla kun ilmoitetaan vientivalmistelujen keskeyttämisestä, määritellään myös puskurivyöhyke sen altaan ympärille, josta edellä mainittu epäilyttävä löydös tehtiin, paitsi jos altaan ympärillä on fyysinen este (esimerkiksi erämaa, kun kyseessä on autiomaassa sijaitseva keinokasteltu viljelmä). Kyseiseltä puskurivyöhykkeeltä ei saa viedä perunoita ennen kuin epäilys taudinaiheuttajan esiintymisestä kumotaan. Puskurivyöhykkeen laajuutta määriteltäessä otetaan huomioon riski Pseudomonas solanacearum (Smith) Smith -taudinaiheuttajan leviämisestä kyseisen hyväksytyn kasvintuhoojista vapaan alueen ulkopuolelle. Komissiolle on ilmoitettava välittömästi edellä mainitun altaan ja sen puskurivyöhykkeen tunnistetietoina niiden yksittäiset viralliset koodinumerot sekä taudinaiheuttajan esiintymisepäilyjä koskevan tarkastelun lopputulokset;

viii) korjattava, käsiteltävä ja säkitettävä erikseen, mukaan lukien koneiden kohtuullisen erillinen käyttö, mahdollisuuksien mukaan altaittain ja joka tapauksessa alueittain siten kuin a alakohdassa on täsmennetty;

ix) valmisteltava erinä, joista jokaisen on koostuttava yksinomaan yhdeltä ainoalta a alakohdassa täsmennetyltä alueelta korjatuista perunoista;

x) jokainen pussi on Egyptin toimivaltaisten viranomaisten valvonnassa varustettava selkeästi etiketeillä, joihin on lähtemättömästi kiinnitetty tämän päätöksen 2 artiklan mukaisesti laaditussa hyväksyttyjen kasvintuhoojista vapaiden alueiden luettelossa annettu asianmukainen virallinen koodinumero ja vastaava erän numero;

xi) perunoiden mukana on oltava direktiivin 2000/29/EY 13 artiklan 1 kohdan ii alakohdan vaatimusten mukainen virallinen kasvin terveystodistus, jossa ilmoitetaan erän/erien numero(t) kohdassa "Tunnusmerkkejä" sekä edellä x alakohdassa tarkoitettu virallinen koodinumero (tarkoitetut viralliset koodinumerot) kohdassa "Lisäilmoitus"; tässä kohdassa on myös ilmoitettava sen erän eränumero, josta on otettu näyte edellä vi alakohdassa täsmennettyä tarkoitusta varten, sekä virallinen lausunto testin suorittamisesta;

xii) vietävä virallisesti rekisteröidyn viejän toimesta, jonka nimi tai tavaramerkki on ilmoitettava kussakin erässä. Egyptin toimivaltaisten viranomaisten laatima luettelo virallisesti rekisteröidyistä viejistä on toimitettava komissiolle ennen 1 päivää tammikuuta 2004;

c) jäsenvaltioiden on ilmoitettava komissiolle, joka puolestaan ilmoittaa muille jäsenvaltioille ja Egyptille, kyseisten perunoiden tuontiin oikeutetut tuontipaikat sekä kustakin tuontipaikasta vastaavan virallisen elimen nimi ja osoite;

d) tuontipaikasta vastaavan virallisen elimen on saatava etukäteisilmoitus perunaerien todennäköisestä saapumisajasta sekä perunoiden määrästä.

2. Tuontipaikassa perunoille on tehtävä direktiivin 2000/29/EY 13 a artiklan 1 kohdan b alakohdan vaatimusten mukaiset tarkastukset, ja nämä tarkastukset on tehtävä vähintään 200 leikatusta mukulasta koostuville näytteille, jotka on otettu lähetyksen kustakin erästä, tai jos erä on suurempi kuin 25 tonnia, näytteet otetaan kustakin 25 tonnin erästä tai erän osasta.

Kyseiset erät on pidettävä erillään virallisessa valvonnassa, eikä niitä saa pitää kaupan tai käyttää, ennen kuin on varmistettu, että Pseudomonas solanacearum (Smith) Smith -taudinaiheuttajaa ei epäillä tai että sitä ei ole löydetty näissä tarkastuksissa. Lisäksi jos erässä todetaan Pseudomonas solanacearum (Smith) Smith -taudinaiheuttajalle ominaisia tai siihen viittaavia oireita, kyseisen lähetyksen ja muiden lähetysten kaikki erät, jotka ovat peräisin samalta alueelta, on pidettävä virallisessa valvonnassa, kunnes Pseudomonas solanacearum (Smith) Smith -taudinaiheuttajan esiintyminen erässä on varmistettu tai kumottu.

Jos kyseisissä tarkastuksissa löydetään Pseudomonas solanacearum (Smith) Smith -taudinaiheuttajalle ominaisia tai siihen viittaavia oireita, Pseudomonas solanacearum (Smith) Smith -taudinaiheuttajan esiintymisen varmistaminen tai kumoaminen määritetään mainitun yhteisön väliaikaisen testausjärjestelmän mukaisesti. Jos Pseudomonas solanacearum (Smith) Smith -taudinaiheuttajan esiintyminen vahvistetaan, sille erälle, josta näyte otettiin, on toteutettava jokin seuraavista toimenpiteistä:

i) tuotteiden lähettämiskielto tai -lupa yhteisön ulkopuolella sijaitsevaan määräpaikkaan, tai

ii) hävittäminen,

ja kaikki kyseisen tavaralähetyksen jäljellä olevat erät on tarkastettava 3 kohdan mukaisesti.

3. Edellä 2 kohdassa mainittujen tarkastusten lisäksi piilevän tartunnan toteamiseksi on tehtävä tarkastukset edellä mainitun yhteisön testausjärjestelmän mukaisesti kultakin 1 kohdan a alakohdassa täsmennetyltä alueelta otetuista näytteistä; vientikauden aikana on kunkin alueen jokaista vyöhykettä tai allasta kohti otettava vähintään yksi 200 mukulan näyte yhdestä erästä. Piilevän tartunnan toteamiseksi valittu erä tarkastetaan myös leikkaamalla mukulat. Kukin tarkastettu ja positiiviseksi todettu erä on pidettävä tallessa, ja jäljellä oleva perunanäyte on säilytettävä asianmukaisesti.

Kukin erä, josta näytteitä on otettu, on pidettävä virallisessa valvonnassa, ja sitä ei saa pitää kaupan tai käyttää ennen kuin on varmistettu, että kyseisissä tarkastuksissa ei todettu Pseudomonas solanacearum (Smith) Smith -taudinaiheuttajaa. Jos Pseudomonas solanacearum (Smith) Smith -taudinaiheuttajan esiintyminen vahvistetaan, sille erälle, josta näyte otettiin, on toteutettava jokin seuraavista toimenpiteistä:

i) tuotteiden lähettämiskielto tai -lupa yhteisön ulkopuolella sijaitsevaan määräpaikkaan, tai

ii) hävittäminen.

4. Jäsenvaltioiden on ilmoitettava komissiolle ja Egyptille välittömästi sekä Pseudomonas solanacearum (Smith) Smith -taudinaiheuttajan epäillyistä että vahvistetuista löydöksistä; epäiltyä löydöstä koskevan ilmoituksen on perustuttava nopeassa seulontakokeessa tai nopeissa seulontakokeissa, sellaisina kuin ne on määritelty mainitun yhteisön testausjärjestelmän II liitteen I jakson 1 kohdassa ja II jaksossa tai seulontakokeessa tai seulontakokeissa, sellaisina kuin ne on määritelty mainitun yhteisön testausjärjestelmän II liitteen I jakson 2 kohdassa sekä III jaksossa, saatuun positiiviseen tulokseen.

5. Komissio varmistaa, että se saa yksityiskohtaiset tiedot ja tulokset 1 kohdan b alakohdan ii, iii, iv ja v alakohdassa tarkoitetuista silmämääräisistä tarkastuksista ja 1 kohdan b alakohdan vi alakohdassa tarkoitetusta tarkastuksesta. Komissio tarkistaa luettelon kasvintuhoojista vapaista hyväksytyistä alueista näiden tulosten sekä 2 ja 3 kohdassa tarkoitettujen löydösten perusteella; edellä 4 kohdan mukaisesti tehdyn, epäiltyä löydöstä koskevan ilmoituksen perusteella "hyväksyttyjen kasvintuhoojista vapaiden alueiden" luetteloa mukautetaan antamalla kyseisen hyväksytyn kasvintuhoojista vapaan alueen altaasta peräisin olevien perunoiden yhteisöön viennin keskeytystä koskeva ilmoitus, kunnes epäilys Pseudomonas solanacearum (Smith) Smith -taudinaiheuttajan esiintymisestä kumotaan.

Kun Egyptin viranomaiset saavat komissiolta ilmoituksen edellä tarkoitetun, hyväksyttyjen kasvintuhoojista vapaiden alueiden luettelon mukauttamisesta, ne määrittelevät puskurivyöhykkeen, kuten edellä 1 kohdan b alakohdan vii alakohdassa todetaan. Komissiolle ja jäsenvaltioille on välittömästi toimitettava tiedot edellä tarkoitetun puskurivyöhykkeen tunnistamiseen tarkoitetusta yksittäisestä virallisesta koodinumerosta tai koodinumeroista. Jos näitä tietoja ei toimiteta kolmen työpäivän kuluessa epäillyn löydöksen ilmenemisestä, komissio mukauttaa hyväksyttyjen kasvintuhoojista vapaiden alueiden luetteloa sulkemalla pois kaiken lisäviennin jäljellä olevalta tuontikaudelta 2003-2004 koko sen vyöhykkeen osalta, jolla edellä tarkoitettuun epäilyä koskevaan ilmoitukseen liittyvä allas sijaitsee.

6. Jäsenvaltioiden on säädettävä tarvittavista merkintävaatimuksista - myös egyptiläistä alkuperää koskevista -, joilla pyritään estämään perunoiden istuttaminen, ja tarvittavista toimenpiteistä jätteiden hävittämiseksi perunoiden pakkaamisen tai käsittelyn jälkeen, jotta estettäisiin Pseudomonas solanacearum (Smith) Smith -taudinaiheuttajan leviäminen mahdollisen piilevän tartunnan seurauksena.

(1) EYVL L 235, 21.8.1998, s. 1.